《琴意诗 其三 溪山秋月》
清代·张梁

溪山四时好，秋夜气更清。月色终岁佳，秋天光愈明。

此意孰能写，惟有丝桐声。一弹山在眼，再弹溪在目。

溪静水粼粼，山遥峰矗矗。慢声生旷怀，幽韵蕴高躅。

或如临大壑，松风卷波涛。或如坐深岩，石泉鸣琼瑶。

或如邻古寺，云外吼蒲牢。阴崖转长林，仄径凌绝巘。

天风缥缈回，泛声三数点。夜深露叶光，水天交飐闪。

如观荆浩图，如读谢庄赋。年衰倦登临，体弱愁风露。

间窗时一挥，悠然惬心素。

作者简介：江苏娄县人，字大木，一字奕山，自号幻花居士。康熙五十二年进士，充武英殿纂修官。后乞假归，不再仕进。与友朋以诗酒为乐。工琴。有《澹吟楼诗钞》、《幻花庵词钞》。